RIETAVO SAVIVALDYBĖS TARYBA

SPRENDIMAS

DĖL RIETAVO SAVIVALDYBĖS SKOLINIMOSI TVARKOS PATVIRTINIMO

2015 m. gegužės 28 d. Nr. T1-81

Rietavas

Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu ir 18 straipsnio 1 dalimi, Lietuvos Respublikos Vyriausybės 2004 m. kovo 26 d. nutarimu Nr. 345 „Dėl savivaldybių skolinimosi taisyklių patvirtinimo“, atsižvelgdama į Finansų ir ekonomikos komiteto siūlymą, Rietavo savivaldybės taryba n u s p r e n d ž i a:

1.	Patvirtinti Rietavo savivaldybės skolinimosi tvarką (pridedama).

2.	Pripažinti netekusiu galios Rietavo savivaldybės tarybos 2011 m. spalio 20 d. sprendimą Nr. T1-180 „Dėl Rietavo savivaldybės skolinimosi taisyklių patvirtinimo“.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras	Antanas Černeckis

PATVIRTINTA

Rietavo savivaldybės tarybos 2015 m. gegužės 28 d. sprendimu Nr.T1-81

RIETAVO SAVIVALDYBĖS

SKOLINIMOSI TVARKA

I. BENDROSIOS NUOSTATOS

1. Šis dokumentas reglamentuoja Rietavo savivaldybės (toliau – Savivaldybė) paskolų ėmimo, garantijų suteikimo ir paimtų paskolų panaudojimo tvarką.

2. Tvarkoje vartojamos sąvokos apibrėžtos Lietuvos Respublikos civiliniame kodekse, Lietuvos Respublikos investicijų įstatyme, Lietuvos Respublikos biudžeto sandaros įstatyme ir Lietuvos Respublikos valstybės skolos įstatyme.

3. Savivaldybė skolinasi vadovaudamasi Lietuvos Respublikos biudžeto sandaros įstatymu, Lietuvos Respublikos vietos savivaldos įstatymu, Lietuvos Respublikos viešųjų pirkimų įstatymu ir Rietavo savivaldybės tarybos 2015 m. gegužės mėn. 28 d. sprendimu Nr. T1-XX patvirtinta „Rietavo savivaldybės skolinimosi tvarka“ (toliau – Tvarka).

II. SAVIVALDYBIŲ SKOLOS, SKOLINIMOSI IR GARANTIJŲ LIMITŲ

LAIKYMASI

4. Savivaldybė skolindamasi įvertina, ar prisiimdama skolinius įsipareigojimus neviršys Lietuvos Respublikos atitinkamų metų valstybės biudžeto ir savivaldybių biudžetų finansinių rodiklių patvirtinimo įstatyme nustatytų:

4.1. Savivaldybės skolos limito, į kurį įskaitomi visi Savivaldybės prisiimti, bet dar neįvykdyti įsipareigojimai grąžinti kreditoriams lėšas pagal:

4.1.1. paskolų sutartis;

4.1.2. finansinės nuomos (lizingo) sutartys;

4.1.3. kitus įsipareigojamuosius skolos dokumentus:

4.1.3.1. komercinius popierius – vekselius (paskolos pakvitavimai, išleisti aukštų kredito reitingų akcinių bendrovių trumpalaikėms lėšoms pritraukti tiesiogiai iš pinigų rinkos, o ne iš finansinių institucijų);

4.1.3.2. paprastuosius ir įsakomuosius vekselius (Įsakomasis vekselis - vekselis, kurio davėjas įsako kitam asmeniui, kad šis vekselyje įrašytą sumą sumokėtų jame nurodytam asmeniui. Paprastasis vekselis - vekselis, kurio davėjas be sąlygų įsipareigoja vekselio turėtojui sumokėti vekselyje įrašytą sumą);

4.1.3.3. faktoringo (be registro teisės) sutartis (perleisti Finansuotojui piniginį reikalavimą trečiajam asmeniui (skolininkui), susijusį su prekių pardavimu, darbų atlikimu ar paslaugų teikimu, pagal kurį klientas yra trečiojo asmens (skolininko) kreditorius);

4.1.3.4. kreditorinio reikalavimo perleidimo sutartis (Reikalavimo perleidimas (cesija) – tai pradinio kreditoriaus (cedento) turimo ar būsimo reikalavimo (viso ar jo dalies) perdavimas naujajam kreditoriui (cesionarijui). Dėl reikalavimo perdavimo pasikeičia kreditorius, o skolininkas lieka tas pats);

4.1.3.5. prekybos kreditų restruktūrizavimo sutartis - kai sudarant naują dvišalį susitarimą keičiamos prekių teikėjo ar paslaugų teikėjo suteikto prekybos kredito pagrindinės sąlygos (sudaromas naujas panaudoto kredito mokėjimo grafikas ir nustatomos palūkanos);

4.1.3.6. kitus įsipareigojamuosius skolos dokumentus, pagal kuriuos Savivaldybės mokėjimai prekių teikėjui ar paslaugų teikėjui perleidžiami finansų įstaigai ir (ar) finansų įstaiga neturi tiesioginės ar netiesioginės regreso (atgalinis judėjimas, grįžimas) teisės į prekių teikėją ar paslaugų teikėją, jeigu Savivaldybė nevykdo mokėjimo įsipareigojimų finansų įstaigai;

4.2. Savivaldybė metinio grynojo skolinimosi limito, į kurį įskaitomos einamaisiais biudžetiniais metais Savivaldybės skolinantis prisiimtų ir įvykdytų įsipareigojimų (pagal tvarkos 4.1.1 – 4.1.3. papunkčiuose nurodytus dokumentus) sumų skirtumas biudžetinių metų pabaigoje;

4.3. Savivaldybė garantijų limito, į kurį įskaitomi Savivaldybės prisiimti įsipareigojimai pagal garantijas dėl Savivaldybės kontroliuojamų įmonių prisiimtų, bet dar neįvykdytų įsipareigojimų grąžinti kreditoriams lėšas pagal tvarkos 4.1.1 – 4.1.3. papunkčiuose nurodytus dokumentus.

III. LĖŠŲ SKOLINIMASIS

5. Savivaldybė, turėdama Savivaldybės kontrolės ir audito tarnybos išvadą, Savivaldybės tarybos sprendimu gali:

5.1. imti ilgalaikes paskolas iš vidaus ir užsienio kreditorių investicijų projektams finansuoti, ilgalaikiam turtui įsigyti ir paimtoms paskoloms grąžinti (paskolų refinansavimui).

5.2. imti trumpalaikes paskolas iš Finansų ministerijos laikinam pajamų trūkumui padengti, kai nepakanka šiam tikslui Savivaldybės biudžeto apyvartos lėšų.

5.3. suteikti garantijas dėl Savivaldybės kontroliuojamų įmonių paskolų, naudojamų investicijų projektams finansuoti.

6. Sprendimų projektus dėl paskolų ėmimo, vadovaudamasi Vietos ūkio skyriaus vedėjo pateiktais duomenimis apie skolintų lėšų poreikį, rengia Teisės ir finansų skyrius vyresnysis specialistas.

7. Savivaldybės biudžeto asignavimų valdytojai ir jiems pavaldžios biudžetinės įstaigos savo vardu skolintis negali.

8. Tarybos įgaliotam asmeniui pasirašius sutartis su banku dėl paskolų paėmimo, Savivaldybės administracija pagal Tarybos sprendimą lėšų poreikį pateikia Teisės ir finansų skyriui laisvos formos prašymą dėl lėšų pervedimo į sąskaitas. Kartu su prašymais pateikiamos dokumentų, patvirtinančių paskolos panaudojimą pagal tarybos patvirtintą skolintų lėšų panaudojimo paskirtį, kopijos.

IV. PASKOLŲ IŠ VALSTYBĖS BIUŽDETO SAVIVALDYBEI TEIKIMAS

9. Savivaldybė, norėdama iš valstybės biudžeto apyvartos lėšų gauti paskolą laikinam pajamų trūkumui padengti, kai šiam tikslui nepakanka Savivaldybės biudžeto apyvartos lėšų, Finansų ministerijai pateikia:

9.1. Savivaldybės vykdomosios institucijos prašymą, kuriame nurodoma:

9.1.1. priežastys, kodėl Savivaldybėje susidarė pajamų trūkumas;

9.1.2. prašomos paskolos dydis ir paskirtis pagal finansų ministro nustatytą Savivaldybės biudžeto išlaidų ekonominę klasifikaciją;

9.1.3. pinigų srautų prognozės, pagrindžiančios paskolos grąžinimo Finansų ministerijai galimybes;

9.1.4. kontaktinis asmuo (vardas, pavardė, elektroninio pašto adresas, telefono, fakso numeriai), kuriam galima pranešti apie priimtą sprendimą dėl paskolos;

9.2. Savivaldybės kontrolieriaus (Savivaldybės kontrolės ir audito tarnybos) išvadą dėl skolinimosi finansinio pagrįstumo;

9.3. Savivaldybės tarybos sprendimą dėl skolinimosi, kuriame nurodoma:

9.3.1. paskolos suma ir paskirtis;

9.3.2. paskolos reikalingumo (tikslingumo) priežastys;

9.3.3. įgaliojimas pasirašyti paskolos sutartį.

10. Sprendimą dėl paskolos iš valstybės biudžeto Savivaldybei teikimo ar neteikimo priima Finansų ministerija. Paskola Savivaldybei neteikiama, jeigu biudžetas nepatvirtintas arba Finansų ministerijos sprendimo priėmimo metu turimais duomenimis, Savivaldybė nevykdo įsipareigojimų pagal anksčiau pasirašytas ir sprendimo metu galiojančias Finansų ministerijos suteiktų paskolų iš Lietuvos Respublikos valstybės biudžeto arba valstybės vardu paskolintų lėšų sutartis.

11. Finansų ministerija ne vėliau kaip per 10 darbo dienų nuo visų reikiamų dokumentų ir informacijos gavimo juos išnagrinėja ir priima vieną iš šių sprendimų:

11.1. teikti Savivaldybės prašomo dydžio paskolą;

11.2. teikti dalį Savivaldybės prašomo dydžio paskolos;

11.3. neteikti paskolos.

12. Finansų ministerija paskolas skiria:

12.1. darbo užmokesčiui ir socialiniam draudimui;

12.2. socialinėms išmokoms (pašalpoms);

12.3. prekių ir paslaugų įsigijimo išlaidoms;

12.4. materialiojo ir nematerialiojo turto įsigijimo išlaidoms;

12.5. kitoms nenurodytoms išlaidoms.

13. Finansų ministerija, priėmusi sprendimą, per 5 darbo dienas praneša apie tai Savivaldybei ir pateikia:

13.1. paskolos sutarties projektą Savivaldybės nurodytam kontaktiniam asmeniui, kai priimtas sprendimas teikti paskolą;

13.2. raštą Savivaldybei, pasirašytą finansų ministro arba jo pavedimu kito asmens, kai priimtas sprendimas neteikti paskolos.

14. Suderintą paskolos sutartį pasirašo Savivaldybės tarybos įgaliotas asmuo ir finansų ministras arba jo pavedimu kitas asmuo.

15. Paskolos sutartyje, be kita ko, turi būti numatyta, kad:

15.1. Savivaldybė moka metines palūkanas už suteiktas trumpalaikes paskolas laikinam pajamų trūkumui padengti, kai šiam tikslui nepakanka Savivaldybės biudžeto apyvartos lėšų, – ne mažesnes už valstybės skolinimosi kainą metines palūkanas, apskaičiuotas finansų ministro nustatyta tvarka;

15.2. Finansų ministerija turi teisę per paskolos sutartyje nustatytą terminą negrąžintos paskolos sumą ir nesumokėtas už naudojimosi paskolos suma laiką apskaičiuotas palūkanas (toliau – palūkanos) įskaityti kaip Savivaldybės biudžeto gautas pajamų įmokas pagal Tvarkos 13 punktą, jeigu:

15.2.1. Savivaldybė negrąžina paskolos ir palūkanų iki paskolos sutartyje nustatyto termino:

15.2.2. Savivaldybė iki paskolos sutartyje nustatyto termino nepateikia Finansų ministerijai informacijos apie kiekvienos paskolos sumos panaudojimą pagal paskolos sutartyje nurodytą tikslinę paskirtį;

15.2.3. paskola ar jos dalis panaudota ne pagal paskirtį.

V. ATSAKOMYBĖ IR KONTROLĖ

16. Savivaldybės skolinimosi limitus kontroliuoja, paskolų apskaitą tvarko Teisės ir finansų skyriaus vyresnysis specialistas. Pagal poreikį jis pateikia skolinimosi limitų apskaičiavimus merui, administracijos direktoriui, komitetams, kontrolieriaus tarnybai ir kt.

17. Teisės ir finansų skyrius privalo pateikti Finansų ministerijai prisiimtų skolinių įsipareigojimų ir suteiktų garantijų ataskaitas šios ministerijos nustatyta tvarka ir terminais.

18. Savivaldybės kontroliuojamos įmonės, paėmusios paskolas su Savivaldybės garantija, pasibaigus ketvirčiui (ne vėliau kaip iki kito ketvirčio 10 dienos) raštu (laisva forma) pateikia Savivaldybės administracijos Teisės ir finansų skyriaus vyresnysis specialistas ataskaitas apie paskolų grąžinimą.

19. Metų pabaigoje Teisės ir finansų skyrius vyresniajam specialistui pateikia ataskaitą apie visus skolinius įsipareigojimus Finansų ir ekonomikos komitetui.

__________________________________________________________